Virallinen lehti nro C 354 , 19/11/1998 s. 0077



KIRJALLINEN KYSYMYS P-1202/98 komissiolle esittäjä(t): Werner Langen (PPE) (6. huhtikuuta 1998) Aihe: Purutupakan ja nuuskan tuonti- ja myyntikielto Puolassa Kaikkien muiden tupakkatuotteiden kuin poltettavien eli esim. purutupakan ja nuuskan valmistus ja myynti on ollut kielletty Puolassa 6. marraskuuta 1995 säädetyllä lailla 1. toukokuuta 1996 lähtien. Purutupakkaa ja nuuskaa valmistetaan ja kulutetaan laillisesti kaikissa Euroopan unionin jäsenvaltioissa ja viedään useisiin kolmansiin maihin. Sen jälkeen kun myyntikielto astui voimaan Puolassa lukuisat eurooppalaiset kyseisten tupakkatuotteiden valmistajat eivät ole voineet viedä tuotteitaan Puolaan, joka on tähän asti ollut niiden tärkein markkina-alue. Vaikka Eurooppa-sopimuksen 35 artiklan mukaan Puola voi rajoittaa kaupankäyntiä suojellakseen kansan terveyttä, on tällaisella kiellolla oltava tieteellinen perusta. Puolan viranomaiset eivät ole kuitenkaan vielä esittäneet sellaista, koska mahdollisista terveyshaitoista ei ole olemassa todisteita. Esitän tämän vuoksi komissiolle seuraavat kysymykset: 1. Katsooko komissio, että tämä kaupan este on sopusoinnussa tavaroiden vapaan liikkuvuuden kanssa? Jos ei, niin minkälaisiin vastatoimiin se aikoo ryhtyä? 2. Tietääkö komissio, millä perusteella Puolan viranomaiset oikeuttavat kaupan esteen? 3. Kuinka komissio arvio sen tosiseikan, että Puolan väitteistä huolimatta direktiivi 89/622 ((EYVL L 359, 8.12.1989, s. 1.)) siten kun se on muutettu direktiivillä 92/41 ((EYVL L 158, 11.6.1992, s. 30.)) ei millään tavoin kiellä kaikkia muita kuin poltettavia tupakkatuotteita vain ainoastaan tiettyjä ¨uusia suussa käytettäväksi tarkoittuja tupakkavalmisteita¨ eli muita kuin perinteisiä suussa käytettäväksi tarkoitettuja tupakkatuotteita? 4. Katsooko komissio Puolan kannan olevan sopusoinnussa sen tosiseikan kanssa, että Eurooppa-sopimuksen 68 artikla vaatii Puolan lainsäätäjiä muokkaamaan lainsäädäntönsä yhteneväksi yhteisön lainsäädännön kanssa, sillä 'acquis communautaire' on vaatimus Puolan Euroopan unionin jäsenyydelle? Komission jäsenen Hans van den Broekin komission puolesta antama vastaus (7. toukokuuta 1998) Komissio on keskustellut Puolassa käyttöön otetusta, muita kuin poltettavia tupakkatuotteita koskevasta tuontikiellosta Puolan viranomaisten kanssa sekä työkokouksissa että Eurooppa-sopimuksella perustetuissa yhteisissä toimielimissä kuten assosiaatiokomiteassa ja kauppa- ja teollisuusasiain alakomiteassa. Näissä yhteyksissä komissio on selittänyt puolalaiselle osapuolelle, että nenänuuskan tuonnin ja myynnin kieltävässä Puolan lainsäädännössä esitetty muun kuin poltettavan tupakan määritelmä on laaja-alaisempi kuin vastaava määritelmä direktiivissä 89/622/ETY, sellaisena kuin se on muutettuna tupakkatuotteiden merkintöjä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 89/622/ETY muuttamisesta 15. toukokuuta 1992 annetulla direktiivillä 92/41/ETY. Tässä direktiivissä ei säädetä vastaavaa kieltoa jäsenvaltioiden noudatettavaksi kyseisten tuotteiden osalta. Tästä syystä komissio on ilmoittanut, että näiden tuotteiden kohtelu Puolan lainsäädännössä edellytetyllä tavalla on kaupan rajoittamista. Puolan viranomaiset ovat selittäneet, että muun kuin poltettavan tupakan tuotantoa, tuontia ja markkinoille saattamista koskeva kielto perustuu Maailman terveysjärjestön suosituksiin. Komissiolle on myös toimitettu tätä tukevia asiakirjoja. Näiden tuotteiden tuontikiellon osalta Puola vetoaa Eurooppa-sopimuksen 35 artiklaan, jossa sallitaan kaupan rajoittamistoimet terveysnäkökohtien perusteella sillä edellytyksellä, että ne eivät ole syrjiviä. Komissio on ilmoittanut, että edellä mainittu direktiivi on osa yhteisön säännöstöä, joka Puolan on hyväksyttävä ja pantava täytäntöön sekä Eurooppa-sopimuksen 68 artiklan nojalla (lainsäädäntöjen lähentäminen) että täyttääkseen yhteisön jäsenyysedellytykset. Komissio on siksi kehottanut Puolan viranomaisia saattamaan muun kuin poltettavan tupakan määritelmänsä mahdollisimman pian yhdenmukaiseksi yhteisön säännöstöön sisältyvän määritelmän kanssa.